Peste 90% dintre români consideră că schimbările climatice sunt reale, arată un studiu realizat de IRES la comanda Uniunii Naţionale a Societăţilor de Asigurare şi Resigurare din România (UNSAR), în septembrie 2019.

Potrivit celui mai recent studiu realizat de IRES pentru UNSAR în septembrie 2019, peste 90% dintre români consideră că schimbările climatice sunt reale.

Dintre participanții la studiu care au declarat că schimbările climatice sunt reale, 46% consideră că acestea reprezintă o problemă extrem de serioasă, pe o scală de la 0 la 10 (unde zero înseamnă că nu este o problemă serioasă, iar 10 că este o problemă extrem de serioasă), aceștia acordând schimbărilor climatice punctajul maxim.

În ceea ce privește măsurile pe care românii sunt dispuși să le aplice pentru combaterea efectelor schimbărilor climatice, peste 91% dintre participanții la studiu au declarat că o soluție pentru combaterea acestora este reducerea cantității de deșeuri și colectarea selectivă a acestora, 87% au considerat reducerea defrișărilor ca fiind importantă, de asemenea, 86% - izolarea termică a locuinței, 82% - reducerea poluării industriale, 82% - utilizarea mijloacelor de transport alternative (bicicletă, mers pe jos, transport în comun etc.), 81% - evitarea produselor ambalate, în special cele în plastic, 78% - cumpărarea produselor locale sau de sezon, de fiecare dată când e posibil, 76% - limitarea înmatriculărilor de autovehicule poluante, 52% - introducerea unor taxe de acces în centrul orașului pentru autovehicule și alte măsuri.

Studiul a fost realizat pe un eșantion de 1.007 de persoane cu vârsta de peste 18 ani în septembrie 2019, utilizând metoda CATI (Computer Assisted Telephone Interviewing).